แบงก์เร่งให้สินเชื่อเอสเอ็มอี
คาดซอฟต์โลนหมุนเงินในระบบเกือบ 2 ล้านล้านบาท แบงก์เร่งเครื่องอัดสภาพคล่อง
19 ก.ย. 2558

คาดซอฟต์โลนหมุนเงินในระบบเกือบ 2 ล้านล้านบาท แบงก์เร่งเครื่องอัดสภาพคล่อง
นายชาติชาย พยุหนาวีชัย ผู้อำนวยการธนาคารออมสิน เปิดเผยหลังการลงนามความร่วมมือ ข้อตกลงการให้สินเชื่อโครงการดอกเบี้ยต่ำ (ซอฟต์โลน) กับ สถาบันการเงิน 18 แห่ง ว่า คาดว่าจะช่วยให้เอสเอ็มอีให้มีเงินหมุนเวียน 6 หมื่นราย เฉลี่ยต่อราย 3.3 ล้านบาท สามารถรักษาสภาพการจ้างงานได้ 2.4 แสนราย เฉลี่ย 4 คนต่อ 1 รายธุรกิจ และจะสามารถสร้างเงินทุนหมุนเวียนในระบบเศรษฐกิจได้ 1.94 ล้านล้านบาท
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ กล่าวว่า มีเป้าหมายขอกู้ซอฟต์โลน 2 หมื่นล้านบาท คาดว่าจะทำให้ปล่อยกู้เอสเอ็มอีไตรมาส 4 ได้ 4 หมื่นล้านบาท ส่งผลให้ยอดสินเชื่อเอสเอ็มอีปล่อยใหม่ปีนี้สูงถึง 1.2 แสนล้านบาท จากเป้าเดิม 1 แสนล้านบาท และลูกค้าส่วนใหญ่ต้องการกู้เป็นสภาพคล่องหมุนเวียน 
นายศิริเดช เอื้องอุดมสิน รองผู้จัดการใหญ่ ธนาคารกรุงเทพ กล่าวว่า ประเมินความต้องการซอฟต์โลน 2 หมื่นล้านบาท โดยจะทำควบคู่โครงการของบรรษัทประกันสินเชื่ออุตสาหกรรมขนาดย่อม (บสย.) แต่ปีนี้คาดว่าสินเชื่อเอสเอ็มอีจะโต 2-3% เท่านั้น เพราะปัจจัยเศรษฐกิจไม่ได้เปลี่ยน 
ขณะที่นายปรีดี ดาวฉาย กรรมการ ผู้จัดการ ธนาคารกสิกรไทย คาดว่าจะขอกู้ 3 หมื่นล้านบาท ควบคู่กับ กลไกของ บสย.